
Rad na temu: Putevi, veze i mreže


Brojni tragovi, putevi, veze i mreže koje datiraju još iz neolita, svjedoče o postojanju ljudi i naselja na području današnje regije Istočne Bosne, u kojoj i sam živim. Na ovom području smjenjivali su se Iliri, Rimljani, Osmanlije.... Svi su utkali nešto svoje u našu kulturu, tradiciju, ostavili su brojne građevine, puteve, mostove, koji su danas pravo bogatstvo našeg kraja i cijele države Bosne i Hercegovine.
Iz Rimskog perioda, kada je na području Istočne Bosne osnovano Rimsko vojno naselje, te nastali brojni putevi i mostovi koji su i danas prisutni u našem svakodnevnom životu, sačuvan je jedan Bareljef u kamenu, pravi kameni biljeg koji svjedoči postojanju i življenju Rimljana na našim prostorima. Ovaj kamen su vijekovima nakon Rimljana, tačnije 15 vijekova kasnije, neimari ugradili u zidove crkve ,,Svetog Grigorija,, u Donjoj Sopotnici kod Goražda, na teritoriji današnjeg Novog Goražda, smatrajući da će ga tako najbolje sačuvati. I bili su u pravu. Rimski Bareljef u kamenu još uvijek odolijeva zubu vremena, brojnim ratovima i paljevinama ovog svetog hrama, stoji uklesan u zidovima hrama i priča priču o onima koji su ga ostavili nama u amanet da ga sačuvamo, da se ne zaborave. Možda je baš ovaj kamen privukao one koji su u 16. vijeku od ovog svetog hrama napravili ćiriličnu štampariju, koja danas važi za drugu po starini na Balkanu, a definitivno je prva štamparija na prostoru današnje BiH. Ko zna... 

Istraživao sam i istražio. Moj grad nije od juče, moj grad je nastajao i gradio se vijekovima. 

Kao trgovačko središte i gradsko naselje, Goražde se pominje još davne 1379.godine, dok je kao otvoreni grad za sve one koji su prolazili našim putevima postao 1444.godine. Najzaslužniji za nastanak i razvoj ovog kraja bili su srednjovijekovni vladari iz porodice Kosača, čija kula još uvijek krasi okolinu Ustiprače  kod Goražda i privlači sve više turista. Smještena je na oko 5 km od centra Opštine Novo Goražde, a izgrađena je upravo pomenute 1444.godine. Kula je Kosačama bilo omiljeno izletište, tu su primali strane izaslanike, delegacije i trgovce, ukratko naš kraj je postao veoma značajan i važan za sve putnike i karavane koji su trgovali i krstarili obližnjim prostorima. Bio sam i sam na ovoj kuli, koju zovu kula Herceg Stjepana Kosače, ili jednostavno utvrđenje Samobor ili grad Samobor. Prilaz je malo nepristupačan, ali i to je izazov. Takvim putevima su naši preci hodali u svakodnevnom životu. Hodati putem kojim je hodao jedan od najvećih bosanskih srednjovijekovnih vladara ne samo da je izazov, već i velika čast za jednog Bosanca i Hercegovca. 

Ko ne zna za svoju prošlost, teško da će mu se i budućnost nasmiješiti. To je moja krilatica i toga se držim. I volim svoju zemlju, onu kojom su hodali Rimljani, onu koju su gradili Osmanlije i Austrougari, onu koju su mnogi htjeli da osvoje ali nisu uspjeli, onu koju su rušili ali je nisu porušili, jer zemlja je njen narod, zemlja su njeni putevi, zemlja su njene kule i mostovi, njeni gradovi.... 

